**Likumprojekta „Grozījumi** **Latvijas Administratīvo pārkāpumu kodeksā”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, lai nodrošinātu, ka personas, kuras pārkāpj normatīvajos aktos noteikto statistikas nodrošināšanai nepieciešamo datu iesniegšanas kārtību vai neievēro statistiskās konfidencialitātes prasības attiecībā uz pētniecībai saņemtajiem datiem, tiktu sauktas pie administratīvās atbildības. |
| 2. | Pašreizējā situācija un problēmas | 1. Latvijas Administratīvo pārkāpumu kodeksa (turpmāk – LAPK) 166.6 pantā ir noteikts, ka par normatīvajos aktos noteikto grāmatvedības kārtošanas nosacījumu neievērošanu, gada pārskatu, *statistikas pārskatu vai statistiskās informācijas* neiesniegšanu attiecīgajos normatīvajos aktos noteiktajos termiņos vai nepilnīgu iesniegšanu attiecīgajām valsts institūcijām — uzliek naudas sodu fiziskajām personām vai valdes loceklim no piecdesmit līdz trīssimt latiem, atņemot valdes loceklim tiesības ieņemt noteiktus amatus komercsabiedrībās vai bez tā.  Pamatojoties uz LAPK 166.6 pantu Centrālā statistikas pārvalde (turpmāk –CSP) izskata administratīvo pārkāpumu lietas (izņemot lietas par pārkāpumiem tajos gadījumos, kad kontroli vai uzraudzību veikušas citas institūcijas amatpersonas) un piemēro administratīvos sodus personām, kuras noteiktajā termiņā neiesniedz vai iesniedz nepilnīgi datus statistikas nodrošināšanai.  LAPK 166.6 pantu personu saukšanai pie administratīvās atbildības izmanto arī Korupcijas novēršanas un apkarošanas birojs, Valsts ieņēmumu dienests un Valsts kase. Tomēr iepriekšminētās institūcijas nepiemēro LAPK 166.6 pantu par pārkāpumiem, kas saistīti ar *statistikas pārskatu vai statistiskās informācijas* neiesniegšanu.  LAPK 166.6 pantā ietvertais regulējums aptver gan pārkāpumus komercdarbības jomā, gan statistikas jomā, tomēr LAPK 166.6 pants ir iekļauts LAPK divpadsmitajā "a" nodaļā „Administratīvie pārkāpumi komercdarbībā”. Statistikas joma nepārklājas ar komercdarbības jomu, jo statistika tiek gatavota ne tikai par komercdarbības jomu. Dati statistikas nodrošināšanai tiek pieprasīti arī no personām, kas nav saistītas ar komercdarbību. LAPK 166.6 pantā atrašanās iepriekšminētajā LAPK sadaļā rada pretrunas ar faktisko situāciju attiecībā pret kādām personām LAPK 166.6 pantā ietvertās sankcijas var piemērot.  Redakcijā, kas bija spēkā līdz 29.11.2012. likuma "Grozījumi Latvijas Administratīvo pārkāpumu kodeksā" spēkā stāšanās brīdim, LAPK 166.6 pantā ietvertā sankcija paredzēja soda piemērošanu juridiskajām personām. Likumdevējs pēc CSP iniciatīvas LAPK 166.6 pantā administratīvo atbildību juridiskajām personām par statistikas nodrošināšanai nepieciešamo datu iesniegšanas kārtības pārkāpumiem bija noteicis ar 17.05.2007. likumu "Grozījumi Latvijas Administratīvo pārkāpumu kodeksā".  29.11.2012. likums "Grozījumi Latvijas Administratīvo pārkāpumu kodeksā" tika izstrādāts, izpildot Ministru kabineta 2010.gada 30.marta sēdē apstiprinātajam informatīvajam ziņojumam „Par atbildības regulējumu un sodu politiku komerctiesībās” pievienoto Ministru kabineta sēdes protokollēmumu (sk. Ministru kabineta 2010.gada 30.marta sēdes protokola Nr. 16 47.§), kas paredzēja risināt problēmas saistībā ar sodu politikas regulējumu komerctiesībās, paaugstināt trešo personu aizsardzību un komersantu atbildības pakāpi, kā arī piedāvāja risinājumu neefektīvas sodu politikas komerctiesībās uzlabošanai. Ministru kabineta 2010.gada 30.marta sēdes protokola Nr.16 47§ 9.punkts paredzēja iesniegt nepieciešamos grozījumus LAPK, kas paredzētu paplašināt Valsts ieņēmumu dienesta kompetenci ar tiesībām piemērot personai sodu „tiesību atņemšana uz visu veidu komercdarbību” vai „tiesību atņemšana ieņemt noteiktus amatus”.  29.11.2012. likums "Grozījumi Latvijas Administratīvo pārkāpumu kodeksā" novērsa Valsts ieņēmuma dienesta darbībā identificētās problēmas neefektīvas sodu politikas komerctiesībās uzlabošanai, bet tajā pašā laikā radīja problēmas CSP spējā ietekmēt juridiskās personas sniegt datus statistikas nodrošināšanai, jo no LAPK 166.6 panta tika izslēgta juridiskajām personām atbildība par statistikas nodrošināšanai nepieciešamo datu iesniegšanas kārtības pārkāpumiem.  Ar 29.11.2012. likumu "Grozījumi Latvijas Administratīvo pārkāpumu kodeksā" LAPK 166.6 pantā, juridisko personu atbildības vietā likumdevējs atbilstoši Valsts ieņēmuma dienesta nepieciešamībai noteica atbildību valdes loceklim. Valdes loceklim var piemērot naudas sodu, papildus atņemot tiesības ieņemt noteiktus amatus komercsabiedrībās vai bez tā.  CSP ir svarīgi, ka pie administratīvās atbildības var saukt juridiskās personas, jo praksē ir pierādījies, ka lēmumu pieņemšana pret valdes locekļiem ir ievērojami apgrūtināta vai pat neiespējama (piemēram, gadījumā, ja komercsabiedrības valdes locekļi ir personas bez noteiktas dzīvesvietas vai dzīvesvieta ir ārvalstīs). Praksē ir pierādījies, ka statistikas nodrošināšanas jomā, visefektīvāk ir piemērot administratīvo atbildību par datu nesniegšanu tieši juridiskajām personām. Piemērot papildsodu, atņemt valdes loceklim tiesības ieņemt noteiktus amatus komercsabiedrībās, statistikas nodrošināšanas jomā CSP uzskata par nesamērīgu.  Ir jānodrošina, ka sankcijas pret personām, kuras pārkāpj tiesisko regulējumu statistikas jomā, var piemērot atbilstoši praksē konstatētajai nepieciešamībai. Ņemot vērā statistikas jomas visaptverību, ir svarīgi nodalīt pārkāpumus statistikas jomā, no pārkāpumiem citās jomās, lai mainot regulējumu citās jomās, netiktu skartas statistikas jomas intereses. Līdz ar to no LAPK 166.6 panta paredzētā regulējuma ir jāizņem statistikas joma.  2. Valsts statistikas likuma (turpmāk –VSL) 18.pants nosaka:  **„18.pants. Valsts statistiskās informācijas izmantošana un statistiskā konfidencialitāte**  (1) Statistiskie dati uzskatāmi par konfidenciāliem, ja tie tieši vai netieši ļauj identificēt privātpersonas vai valsts institūcijas, par kurām sniegti individuālie statistiskie dati.  (2) Konfidenciālos datus, kas vākti vienīgi statistiskiem nolūkiem, drīkst izmantot tikai kopsavilkumu izdarīšanai un datu grupēšanai, ekonomisko un sociālo parādību un procesu analīzei.  (3) Centrālā statistikas pārvalde un citas valsts institūcijas, kas nodarbojas ar valsts statistiku, veic nepieciešamos administratīvos, tehniskos un organizatoriskos pasākumus individuālo statistisko datu konfidencialitātes nodrošināšanai, lai novērstu neatļautu piekļūšanu informācijai, tās sagrozīšanu vai izplatīšanu, nejaušu vai neatļautu iznīcināšanu.  (4) Centrālās statistikas pārvaldes, kā arī citu valsts institūciju personām, kuras nodarbojas ar valsts statistiku, aizliegts izpaust par respondentiem jebkuru informāciju, kas kļuvusi tām zināma, pildot dienesta vai darba pienākumus. Šis noteikums attiecas arī uz personām, kuras uz laiku ir iesaistītas valsts statistiskās informācijas vākšanā un apkopošanā.”.  Konfidenciālus statistiskos datus, kuri ir netieši identificējami, CSP nodod personām izmantošanai pētnieciskiem mērķiem.  Tā kā konfidenciālie statistiskie dati var vienlaicīgi būt arī fizisko personu dati, tad šajā aspektā atbildība par to pretlikumīgu izpaušanu pārklājas ar atbildību par fizisko personu datu nelikumīgu apstrādi. Taču konfidenciāli statistiskie dati ir arī juridisko personu, valsts un pašvaldību iestāžu u.c. respondentu individuālie dati, par kuru izpaušanu administratīvā atbildība nav paredzēta. Dubultās sodīšanas nepieļaujamības princips nosaka tiesības netikt atkārtoti tiesātam un sodītam par vienu un to pašu nodarījumu. Minētais princips aizliedz tiesāšanu un sodīšanu par otru nodarījumu, kas izceļas no tiem pašiem faktiem vai faktiem, kas pēc būtības ir tie paši. Tādējādi tiesību normu piemērotājam ir jāizvērtē, vai personas izdarītie nodarījumi izriet no vieniem un tiem pašiem faktiskajiem apstākļiem vai apstākļiem, kas pēc būtības ir vieni un tie paši. (sk., piemēram, Augstākās tiesas Senāta Administratīvo lietu departamenta 2013. gada 11. janvāra spriedums lietā Nr. A425390407 SKA-15/2013 un 2010.gada 22.novembra spriedums lietā Nr. SKA0428). Arī LAPK 24.panta otrajā daļā ir noteikts, ka par vienu administratīvo pārkāpumu var uzlikt pamatsodu vai arī pamatsodu un vienu vai vairākus papildsodus.  Līdz ar to iestādei, kura ir uzsākusi administratīvo lietvedību, ir atbildīga par to, lai personas netiktu sodītas vairākas reizes par vienu un to pašu pārkāpumu.  Ņemot vērā apstākli, ka konfidenciāli dati var saturēt arī komercnoslēpumu, to izpaušana, var nodarīt personai būtisku kaitējumu, sevišķi juridiskām personām, strādājot savstarpēji konkurējošos tirgus apstākļos.  Eiropas Parlamenta un Padomes 2009. gada 11. marta Regulas (EK) Nr. 223/2009 par Eiropas statistiku un ar ko atceļ Eiropas Parlamenta un Padomes Regulu (EK, Euratom) Nr. 1101/2008 par tādas statistikas informācijas nosūtīšanu Eiropas Kopienu Statistikas birojam, uz kuru attiecas konfidencialitāte, Padomes Regulu (EK) Nr. 322/97 par Kopienas statistiku un Padomes Lēmumu 89/382/EEK, Euratom, ar ko nodibina Eiropas Kopienu Statistikas programmu komiteju (turpmāk-Regula Nr. 223/2009) 26.pantā ir noteikts, ka dalībvalstis un Komisija veic atbilstīgus pasākumus, lai novērstu statistikas konfidencialitātes pārkāpumus un sodītu par tiem.  Līdz šim neviens likums visaptveroši neregulē fizisko un juridisko personu atbildību par statistiskās konfidencialitātes prasību neievērošanu attiecībā uz pētniecībai saņemtajiem datiem. Līdz ar to, lai veicinātu personu atbildību par statistiskās konfidencialitātes prasību ievērošanu attiecībā uz pētniecībai saņemtajiem datiem, LAPK ir jānosaka atbildība par tās pārkāpšanu. |
| 3. | Saistītie politikas ietekmes novērtējumi un pētījumi | Nav attiecināms. |
| 4. | Tiesiskā regulējuma mērķis un būtība | Lai veicinātu personu atbildību par statistikas nodrošināšanai nepieciešamo datu iesniegšanas kārtības pārkāpšanu, kā arī par statistiskās konfidencialitātes prasību neievērošanu attiecībā uz pētniecībai saņemtajiem datiem, Likumprojekts paredz fiziskām un juridiskām personām administratīvo atbildību par:  1. statistikas nodrošināšanai nepieciešamo datu neiesniegšanu normatīvajos aktos noteiktajā termiņā vai kārtībā;  2. normatīvajos aktos noteikto statistiskās konfidencialitātes prasību neievērošanu attiecībā uz pētniecībai saņemtajiem datiem. Šajā punktā noteiktajā gadījumā administratīvā atbildība netiek paredzēta CSP nodarbinātajiem, kuri datus izmanto tiešo darba/amata pienākumu veikšanai. Tiešo darba/amata pienākumu veikšana netiek uzskatīta par pētniecību, jo pētniecības projekta ietvaros dati tiek nodoti trešajām personām, kurām ir pienākums detalizēti aprakstīt pētniecības projektu, tā pētniecisko mērķi, nepieciešamos apsekojumu rādītājus un to atbilstību pētniecības mērķa sasniegšanai, kā arī datu aizsardzības pasākumus. Pētniecības gala rezultātam ir jābūt publiski pieejamam.  Likumprojektā ir noteikts, ka administratīvo pārkāpumu lietas par statistikas nodrošināšanai nepieciešamo datu neiesniegšanu normatīvajos aktos noteiktajā kārtībā, vai normatīvajos aktos noteikto statistiskās konfidencialitātes prasību neievērošanu attiecībā uz pētniecībai saņemtajiem datiem, izskata un piemēro CSP. CSP neierosina un neizskata administratīvo pārkāpumu lietas šādos gadījumos:  1. kad statistikas nodrošināšanai nepieciešamos datus fiziskām un juridiskām personām ir jāsniedz citām iestādēm;  2. kad fiziskām un juridiskām personām pētniecībai datus ir nodevusi cita iestāde. |
| 5. | Projekta izstrādē iesaistītās institūcijas | Likumprojekts tika izskatīts un atbalstīts ar veicamiem papildinājumiem, kuri iestrādāti Likumprojektā, LAPK pastāvīgās darba grupas 2013.gada 6.jūnija sēdē.  LAPK pastāvīgās darba grupas 2013.gada 6.jūnija sēdē tika mutiski iegūta informācija, ka Valsts ieņēmumu dienests neizskata LAPK paredzētās administratīvo pārkāpumu lietas par *statistikas pārskatu vai statistiskās informācijas* nesniegšanu.  Likumprojekta izstrādes laikā tika mutiski iegūta informācija no Korupcijas novēršanas un apkarošanas biroja un Valsts kases, ka iepriekšminētās institūcijas neizskata LAPK paredzētās administratīvo pārkāpumu lietas par *statistikas pārskatu vai statistiskās informācijas* nesniegšanu. |
| 6. | Iemesli, kādēļ netika nodrošināta sabiedrības līdzdalība | Sabiedrības mērķgrupa, kuras ietekmēšanai tiek veikti LAPK grozījumi, ir administratīvo pārkāpumu izdarītāji. Līdz ar to sabiedrības līdzdalība tās parastajā izpratnē, piemēram, sadarbojoties ar attiecīgās nozares nevalstiskajām organizācijām, nebija iespējama. |
| 7. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Personas, kuras būs pārkāpušas LAPK.  Mērķgrupas aptuveno lielumu vai īpatsvaru nav iespējams noteikt, jo nevar paredzēt, cik personas neizpildīs attiecīgajos normatīvajos aktos noteiktās prasības. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Paredzams, ka grozījumu izdarīšana radīs CSP iespēju efektīvāk vērsties pret personām, kas rupji pārkāpj statistikas nodrošināšanai nepieciešamo datu iesniegšanas kārtību vai statistiskās konfidencialitātes prasības attiecībā uz pētniecībai saņemtajiem datiem. |
| 3. | Tiesiskā regulējuma  finansiālā ietekme | Ņemot vērā, ka Likumprojektā paredzēts iekļaut sodu par jauniem administratīvajiem pārkāpumiem, uzliktie un iekasētie naudas sodi kopumā varētu palielināties. |
| 4. | Tiesiskā regulējuma nefinansiālā ietekme | Nav attiecināms. |
| 5. | Administratīvās procedūras raksturojums | Administratīvo pārkāpumu lietas tiks izskatītas LAPK noteiktajā kārtībā. |
| 6. | Administratīvo izmaksu monetārs novērtējums | Nav attiecināms. |
| 7. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2009. gada 11. marta Regula (EK) Nr. 223/2009 par Eiropas statistiku un ar ko atceļ Eiropas Parlamenta un Padomes Regulu (EK, Euratom) Nr. 1101/2008 par tādas statistikas informācijas nosūtīšanu Eiropas Kopienu Statistikas birojam, uz kuru attiecas konfidencialitāte, Padomes Regulu (EK) Nr. 322/97 par Kopienas statistiku un Padomes Lēmumu 89/382/EEK, Euratom, ar ko nodibina Eiropas Kopienu Statistikas programmu komiteju |
| 2. | Citas starptautiskās saistības | Nav. |
| 3. | Cita informācija | Nav. |

|  |  |  |  |
| --- | --- | --- | --- |
| **1.tabula**  **Tiesību akta projekta atbilstība ES tiesību aktiem** | | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas Nr. 223/2009 26.pants. | Likumprojekta 3.pants. | Nodrošina Regulas Nr. 223/2009 26.panta prasību piemērošanu. | Nav. |
| Cita informācija | Nav. | | |

|  |
| --- |
| **2.tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un šīs līdzdalības rezultāti** |
| Likumprojekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | CSP |
| 2. | Projekta izpildes ietekme uz pārvaldes funkcijām | Projektā paredzēto regulējumu nodrošinās CSP savu funkciju ietvaros. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Jaunas valsts institūcijas netiek radītas. Likumprojekta izpilde notiks esošo valsts institūciju ietvaros. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Esošās institūcijas netiek likvidētas. Likumprojekta izpilde notiks esošo valsts institūciju ietvaros. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Esošās institūcijas netiks reorganizētas vai arī apvienotas. Likumprojekta izpilde notiks esošo valsts institūciju ietvaros. |
| 6. | Cita informācija | Nav. |

Iesniedzējs:

Ekonomikas ministrs D.Pavļuts

Vīza:

Valsts sekretārs J.Pūce

07.08.2013 11:28

2101

Deaks 67366642

[madars.deaks@csb.gov.lv](mailto:madars.deaks@csb.gov.lv)